
Sigitas Armonas

PATVIRTINTA

LASS Tarybos 2017-12-20 sprendimu Nr. 1-97
2018 METŲ AKLŲJŲ IR SILPNAREGIŲ MENINĖS RAIŠKOS IR KŪRYBOS FESTIVALIO
NUOSTATAI

1. BENDROJI DALIS

1.1. Kūrybinė ir meninė raiška atlieka svarbų socialinės integracijos vaidmenį: padeda burti bendruomenes, skatina saviraišką, kūrybinį potencialą, mažina socialinę atskirtį bei gerina žmonių emocinę savijautą ir sveikatą. Jungtinių Tautų neįgaliųjų teisių Konvencijos 30-ajame straipsnyje teigiama, jog Konvencijos Šalys imasi atitinkamų priemonių, kad suteiktų neįgaliesiems galimybę lavinti ir panaudoti savo kūrybines, menines ir intelektines galias ne tik jų pačių labui, bet ir visai visuomenei turtinti. Lietuvos aklųjų ir silpnaregių sąjunga nuo 1965 metų organizuoja respublikinius meno mėgėjų festivalius – konkursus, skatinančius neregių mėgėjiškos meninės veiklos sklaidą, tobulėjimą ir meninio lygio augimą.

1.2. Siekdama regėjimo neįgaliųjų socialinės integracijos, tarpusavio bendradarbiavimo, kolektyvų meninio lygio kėlimo ir užimtumo bei norėdama prisidėti prie regioninio liaudies meno puoselėjimo ir sklaidos, LASS 2018 metais organizuoja neregių meninės raiškos ir kūrybos festivalius, kuriuose pasirodys Lietuvos meno mėgėjų kolektyvai bei tautodailininkai.

1.3. Festivalis skirtas Lietuvos valstybės atkūrimo šimtmečio paminėjimui.
1.4. Festivalį rengia: VšĮ LASS Respublikinis centras, bendradarbiaudamas su partneriais (VšĮ Vilkpėdės bendruomenės socialinių paslaugų centras, VšĮ Kauno ir Marijampolės regionų aklųjų centras, VšĮ Panevėžio ir Utenos regionų aklųjų centras, VšĮ Klaipėdos ir Telšių regionų aklųjų centras, VšĮ Šiaulių ir Tauragės regionų aklųjų centras).

2. TIKSLAS
2.1. Lietuvos aklųjų ir silpnaregių sąjungos narių bendruomeniškumo skatinimas, meninės saviraiškos ir kūrybiškumo puoselėjimas.
3. UŽDAVINIAI
3.1. Paminėti Lietuvos valstybės atkūrimo šimtmetį LASS bendruomenėje.

3.2. Festivalį organizuoti kaip visuotinę LASS šventę.

3.3. Siekti, kad festivalyje dalyvautų ne tik meno saviveiklininkai, bet ir kiti LASS bendruomenės nariai.

3.4. Puoselėti LASS meninės raiškos ir kūrybos festivalių tradicijos tęstinumą.

3.5. Skatinti LASS meno mėgėjų kūrybinių gebėjimų ir meninio lygio augimą.

3.6. Siekti LASS meno mėgėjų kolektyvų vadovų profesinio tobulėjimo.

3.7. Siekti sociokultūrinės integracijos, supažindinant visuomenę su regėjimo neįgaliųjų meniniais pasiekimais ir saviraiškos galimybėmis.

4. FESTIVALIO DALYVIAI 
4.1. Dalyvavimas Lietuvos aklųjų ir silpnaregių meninės raiškos ir kūrybos festivalyje yra laisvanoriškas kolektyvo apsisprendimas.

4.2. Lietuvos aklųjų ir silpnaregių meninės raiškos ir kūrybos festivalio koncertinėje programoje dalyvauja visų miestų ir regionų LASS struktūroje veikiantys aklųjų ir silpnaregių meno mėgėjų kolektyvai: vokaliniai, populiarios muzikos ansambliai; folkloro bei etnografiniai ansambliai; liaudiškos muzikos kapelos, kiti instrumentiniai kolektyvai; šokių ir teatro kolektyvai. 

4.3. LASS tautodailininkai bei amatininkai festivalio metu surengia savo kūrybos darbų parodą-mugę.
4.4. Svečio teisėmis festivalyje gali dalyvauti ir ne LASS meno mėgėjų kolektyvai bei profesionalūs menininkai.
5. FESTIVALIO KONCERTINĖS PROGRAMOS SĄLYGOS
5.1. Kiekvienas kolektyvas, dalyvaujantis festivalio koncertinėje programoje, parengia po 2 kūrinius arba vieną muzikinę kompoziciją (pasirodymo trukmė iki 6 min.).
5.2. LASS saviveikliniai teatro kolektyvai festivalyje dalyvauja kaip programos vedantieji, savo teatrinėmis miniatiūromis (1-2 min.) apjungiantys visų kolektyvų pasirodymus arba, kaip ir muzikiniai kolektyvai, dalyvauja programoje, parodydami spektaklio ištrauką iki 6 min.
5.3. Visi muzikiniai kolektyvai parengia vieną jungtinę festivalio uždarymo dainą Lietuvai, kuri bus atrinkta festivalio organizacinio komiteto. Dainas festivalio finalinės dainos Lietuvai atrankai kolektyvai siūlo iki 2018 m. vasario 1 d. el. paštu: lina@lass.lt   
6. FESTIVALIO SĄLYGOS
6.1. Festivalis organizuojamas: miestų kultūrinėse erdvėse, kaimo turizmo sodybose, gamtos ir kultūros parkuose, dvaruose, muziejuose, kultūros rūmuose.

6.2. Festivalį sudaro dvi dalys: koncertinė programa ir pramoginė. Atsižvelgiant į festivalio vietos specifiškumą bei šventės sumanymą, pramoginę dalį gali sudaryti: pažintinė programa, vakaronė, amatų ar kūrybinės dirbtuvės, poezijos skaitymai ir kt. 

6.3. Festivalio organizacinį komitetą sudaro: VšĮ LASS Respublikinio centro vyr. specialistė Lina Puodžiūnienė, VšĮ Vilkpėdės bendruomenės socialinių paslaugų centro direktorius Algimantas Arbočius, VšĮ Klaipėdos ir Telšių regionų aklųjų centro direktorė Daina Vitkauskienė, VšĮ Panevėžio ir Utenos regionų aklųjų centro direktorius Aloyzas Vilimas.

6.4. 2018 m. trys Lietuvos aklųjų ir silpnaregių meninės raiškos ir kūrybos festivaliai vyks: 

Biržuose   - ........................d., organizatorius A. Vilimas;


Klaipėdos raj.   - ..........................d., organizatorė D. Vitkauskienė;
Vilniaus reg.    - .........................d. organizatorius A. Arbočius.
6.5. VšĮ Kauno ir Marijampolės regionų aklųjų centras bei VšĮ Šiaulių ir Tauragės regionų aklųjų centras, Šiaulių kultūros centro aklųjų ir silpnaregių skyrius sudaro sąlygas LASS meno mėgėjų kolektyvams dalyvauti festivalyje. 
6.6. Kauno miesto, Kauno ir Marijampolės regionų bei Šiaulių miesto, Šiaulių ir Tauragės regionų LASS meno kolektyvai pasirinktinai dalyvauja viename iš festivalių Panevėžio, Klaipėdos ar Vilniaus regionuose. Informaciją apie dalyvavimą praneša iki 2018 m. vasario 1 d.
6.7. Iki 2018 m. kovo 1 d. visi kolektyvai atsiunčia regionų organizatoriams savo programas.

6.8. Kovo mėnesį LASS Respublikinis centras organizuoja festivalio šventės scenarijaus kūrimo dirbtuves, kuriose dalyvauja regionų festivalių organizatorių atstovai – scenarijų kūrėjai.

6.9. Festivalio scenarijus, dalyvių sąrašus organizatoriai atsiunčia LASS Respublikiniam centrui prieš 10 dienų iki festivalio pradžios.  
6.10. Festivalio žiūrovais kviečiami LASS bendruomenės nariai bei vietos bendruomenė.

Pastaba:  
VšĮ LASS Respublikinis centras iš dalies rems festivalio dalyvių maitinimo bei transporto išlaidas ir 3 festivalio švenčių organizatorių-scenarijaus autorių atlygį.  

Organizaciniais ir kitais klausimais skambinti į LASS respublikinį centrą, tel. 8 62019669 
(Lina Puodžiūnienė) arba rašyti  - el. paštas: lina@lass.lt
